CELEX: 62012TN0346
Language: sk
Date: 2012-08-01 00:00:00
Title: Vec T-346/12: Žaloba podaná 1. augusta 2012 — Maďarsko/Komisia

13.10.2012   
            
            
               SK
            
            
               Úradný vestník Európskej únie
            
            
               C 311/11
            
         Žaloba podaná 1. augusta 2012 — Maďarsko/Komisia
   (Vec T-346/12)
   2012/C 311/13
   Jazyk konania: maďarčina
   
      Účastníci konania
   
   
      Žalobca: Maďarsko (v zastúpení: Miklós Zoltán Fehér a Katalin Szíjjártó, splnomocnení zástupcovia)
   
      Žalovaná: Európska komisia
   
      Návrhy
   
   Žalobca navrhuje, aby Všeobecný súd:
   
               —
            
            
               zrušil vykonávacie rozhodnutie Komisie C(2012) 3324 final z 25. mája 2012, týkajúce sa vnútroštátnej finančnej pomoci poskytnutej organizáciám výrobcov,
            
         
               —
            
            
               zaviazal Komisiu na náhradu trov konania.
            
         
      Dôvody a hlavné tvrdenia
   
   Na podporu svojej žaloby žalobca uvádza, že Komisia prekročila svoje právomoci, čím porušila relevantné ustanovenia práva Únie, keď určila čiastku vnútroštátnej finančnej pomoci poskytnutej v roku 2009 organizáciám výrobcov pôsobiacich v odvetví ovocia a zeleniny, ktorá bude Maďarsku čiastočne uhradená.
   Žalobca tvrdí, že právo Únie nestanovuje možnosť, aby Komisia vo svojom rozhodnutí o čiastočnom uhradení vnútroštátnej finančnej pomoci poskytnutej podľa článku 103e nariadenia (ES) č. 1234/2007 (1) organizáciám výrobcov pôsobiacich v odvetví ovocia a zeleniny rozhodla o uhradení iba tých čiastok, ktoré Maďarsko uviedlo vo svojej žiadosti o povolenie poskytnutia vnútroštátnej pomoci, pokiaľ ide o odhadované, predpokladané a dočasné čiastky.
   Žalobca zastáva názor, že podľa článku 103e nariadenia č. 1234/2007 sa povolenie vnútroštátnej pomoci zo strany Komisie vzťahuje na poskytnutie pomoci, a nie na stanovenie maximálnej výšky pomoci, ktorá môže byť poskytnutá. Táto maximálna výška je jednoznačne stanovená v nariadení č. 1234/2007, ktoré uvádza, že vnútroštátna finančná pomoc sa rovná najviac 80 % finančných príspevkov členov alebo samotných organizácií výrobcov do operačných fondov. Pravidlá týkajúce sa čiastočného uhradenia vnútroštátnej pomoci Spoločenstvom tiež neumožňujú, aby Komisia pri povoľovaní uvedeného uhradenia stanovila ako maximálnu čiastku tú čiastku, ktorú členský štát uviedol vo svojej žiadosti o povolenie, či už ako celkovú výšku pomoci alebo ako výšku pomoci určenú pre určité organizácie výrobcov, najmä keď uvedené oznámenie maďarskej vlády uvádzalo čiastky, ktoré boli iba odhadované a dočasné.
   Žalobca rovnako tvrdí, že Komisia má právo overiť, či pomoc, ktorá bola skutočne poskytnutá, neprekročila vyššie uvedenú hranicu 80 %, a že požadované uhradenie neprekročí 60 % poskytnutej pomoci, ale nie stanoviť ako maximálnu výšku úhrady tu čiastku, ktorá je uvedená v žiadosti o povolenie alebo v oznámení týkajúcom sa uvedenej žiadosti, najmä vtedy, pokiaľ táto žiadosť alebo oznámenie zdôrazňujú, že údaje v nich uvedené sú odhadované, predpokladané a dočasné. Pokiaľ sa v priebehu roka z určitých dôvodov zmení čiastka vnútroštátnej pomoci poskytnutá určitej organizácii výrobcov, čiastočná úhrada Spoločenstva sa prizná len na skutočne poskytnutú pomoc, pokiaľ budú splnené požiadavky, ktoré v tejto súvislosti stanovuje právo Únie.
   
      (1)  Nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (Ú. v. EÚ L 299, s. 1).